जोधपुर. पुलिस कमिश्नर अशोक राठौड़ ने सोमवार को पुलिस उपायुक्त (पश्चिम) के क्षेत्राधिकार के 12 थानों की जनसुनवाई की। इसमें जमीन विवाद, पति-पत्नी व रिश्तेदारों के आपसी झगड़ों के सर्वाधिक मामले आए।
किसी ने नौकरी नहीं देने का दुखड़ा रोया, किसी ने अवैध कब्जे का आरोप लगाया तो कुछ ने पुलिस की कार्यशैली पर सवाल उठाए, एक महिला ने रोते हुए कोरा कागज थमा पति के साथ रहने के लिए गुहार लगाई।
अधिक संख्या में पीड़ितों के आने से कमिश्नर ने निर्धारित समय सुबह 11 से दोपहर 1 बजे की बजाय चार बजे तक सुनवाई की। कमिश्नर ने कई मामलों में पुलिस अधिकारियों को जल्द निपटारा करने के आदेश दिए। कई में प्रकरण विचाराधीन होने से लोगों को न्याय करने का भरोसा भी दिलाया। कमिश्नर राठौड़ ने कहा कि इससे पहले पुलिस उपायुक्त पूर्व और अब पश्चिम के मामलों की सुनवाई की। लोग इसके प्रति जागरूक हुए हैं। पुलिस आने वाले मामलों के आधार पर अब योजना तैयार करेगी।
इन थानों की हुई जनसुनवाई
पुलिस उपायुक्त पश्चिम के क्षेत्राधिकार में आने वाले बासनी, सरदारपुरा, शास्त्रीनगर, चौपासनी हाउसिंग बोर्ड, प्रतापनगर, राजीव गांधी नगर, सूरसागर, बोरानाडा, कुड़ी भगतासनी, झंवर, लूणी व महिला थाना पश्चिम से संबंधित प्रकरणों की सुनवाई हुई। इस दौरान थानों से संबंधित अधिकारी मौजूद थे।
शिकायत के नाम पर लाई कोरा कागज
महाराष्ट्र के अमरावती की रहने वाली पूजा पुलिस कमिश्नर के सामने फूट-फूटकर रोने लगी। पुलिस आयुक्त ने पूछा, कोई शिकायत लाई हो तो उसने कोरा कागज उनके सामने कर दिया। कमिश्नर के समस्या पूछने पर बोली, पति के साथ रहना है, लेकिन सास-ससुर रहने नहीं देते। पति ने तीन शादियां की हैं, लेकिन मैं अपने पति के साथ रहना चाहती हूं। इस पर कमिश्नर ने महिला पुलिस थानाधिकारी पाना चौधरी को बुला कर शिकायत लिखवाने को कहा।
पूजा ने बताया कि उसका पति कपिल पुत्र श्रवण दहिया दूध बेचने का काम करता है। चार महीने पहले उसकी शादी हुई। दस दिन पहले सास-ससुर ने मारपीट कर उसे घर से बाहर निकाल दिया। थानाधिकारी चौधरी ने कहा कि पीड़िता केे परिजनों को समझाइश कर उसे घर भेजने की कोशिश की जाएगी।
मैं मजाक बन गया, कोई नौकरी नहीं दे रहा
जीडी मेमोरियल कॉलेज कुड़ी भगतासनी में मेडिकल रिप्रजेंटेटिव राजूराम चौधरी व उसके एक साथी ने असिस्टेंट प्रोफेसर की वैकेंसी में आवेदन किया। कॉलेज प्रशासन ने उसकी बी-फार्मा और एम-फार्मा की डिग्रियां ले लीं और उसकी जगह किसी और को नियुक्ति दे दी। पीड़ित चौधरी ने जनसुनवाई के दौरान कहा कि उसने यहां वैकेंसी आने पर अप्लाई किया, लेकिन उसका नंबर नहीं आया। कॉलेज की वेबसाइट पर देखा तो उसके डॉक्यूमेंट से किसी और को नौकरी दी हुई थी। उसने कुड़ी हाउसिंग बोर्ड थाने में मामला दर्ज करवाया। जब कमिश्नर ने थानाधिकारी वीरेंद्र सिंह से पूछा तो उन्होंने कहा कि उनके डॉक्यूमेंट को हिडन करवा दिया है।
इस पर पीड़ित ने कहा, साइट में हिडन कैसे हो सकता है, साथ ही अब उसके कागजात उनके पास होने से वह कहीं अप्लाई करने लायक भी नहीं रहा है। वह मजाक बन कर रह गया है। यही कारण है कि उसे मेडिकल रिप्रजेंटेटिव की नौकरी करनी पड़ रही है। इस पर पुलिस कमिश्नर ने केएचबी थानाधिकारी को जल्द इस मामले को निपटाने के आदेश दिए।
आगे की स्लाइड में पढ़िए पूरी खबर।
hin_Deva hin_Deva hin_Deva hin_Deva awa_Deva bho_Deva hin_Deva hin_Deva hin_Deva hin_Deva hin_Deva hne_Deva